SL Uradni list Evropske unije C 101/13

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2012/C 101/05

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„SCOTTISH WILD SALMON“

ES št.: UK-PGI-0005-0863-07.03.2011

ZGO ( X ) ZOP ( )

1. Ime:

„Scottish Wild Salmon“

2. Država članica ali tretja država:

Združeno kraljestvo

3. Opis kmetijskega proizvoda ali živila:

3.1 Vrsta proizvoda:

Skupina 1.7 – Sveže ribe, mehkužci in raki ter iz njih pridobljeni proizvodi

3.2 Opis proizvoda, za katerega se uporablja ime iz 1. točke:

Ime „Scottish Wild Salmon“ se uporablja za pelagične ribe vrste Salmo Salar (atlantski losos), ki jih lovijo v rekah in ob obalah celotne Škotske ter na območju, ki je od škotske obale oddaljeno do 1 500 metrov.

Sveži „Scottish Wild Salmon“ je svetlo srebrne barve s temno modrim hrbtnim delom ter je čvrst in ima nepoškodovane luske. Ima čvrsto meso temno rožnate barve. Vonj lososa je zelo svež, njegovo meso pa je odlično celo sezono, saj je sočno in polnega okusa. „Scottish Wild Salmon“ se od drugih vrst lososa razlikuje po popolnem vzorcu, nepoškodovanem repu, plavutih in glavi ter dobrem mišičnem tonusu in čvrsti strukturi mesa, kar je posledica razdalje, ki jo preplava. „Scottish Wild Salmon“ ne vsebuje umetnih barvil ali kemikalij.

Poseben razpon velikosti ni določen, ker gre za prostoživeče živali, na rast katerih vplivajo različni pogoji. Vseeno škotski losos običajno tehta 1,5 kg ali več in lahko doseže težo do 20 kg. Zunanjost ribe je srebrne barve, njeno čvrsto meso pa je temno rožnate barve. Lososi se prodajajo sveži, celi in pakirani v ledu.

3.3 Surovine (samo za predelane proizvode):

Ni relevantno.

3.4 Krma (samo za proizvode živalskega izvora):

Ni relevantno.

3.5 Posebni proizvodni postopki, ki jih je treba izvajati na opredeljenem geografskem območju:

Lososi morajo biti ulovljeni v rekah in ob obalah Škotske ter na območju, ki je od obale oddaljeno do 1 500 metrov, pri čemer se uporabi ena od naslednjih metod:

Mreža in posebni ribiški čoln (coble)

— Uporaba velike vlečne mreže, ki se razvije s čolna in izvleče z brega ali obale ali iz vode blizu brega ali obale, pri čemer losose obkrožijo z mrežo in jih povlečejo na breg ali obalo, odvisno od pogojev.

Vrša za ribolov lososov (cruive)

— Stara oblika pasti za ribe, ki se uporablja v rekah, nekoč pa se je uporabljala tudi v rečnih ustjih. Narejena je iz količkov ali spletenih vrbovih šib, pri čemer se včasih postavi na prodnat nasip. Ta past, namenjena za ribolov lososov, ima približno pravokotno obliko zaboja in je opremljena s posebno mrežo (inscales). Postavi se na kamniti nasip čez reko.

Ribolov s pritrjenim orodjem

— Vrečasta mreža, na kolih viseča mreža ali druge s koli podprte mreže. Uporaba pasti za ribe, ki je pritrjena na obalo ali morsko dno, odvisno od nekaterih pogojev.

— Globinske in žepaste mreže. Globinska mreža je pritrjena na pravokotni okvir, pri čemer jo ribič, ki stoji v rečnem ustju, drži v smeri toka. Ko losos priplava v mrežo, jo ribič dvigne. Pri tem lahko sodeluje več ribičev, ki stojijo drug ob drugem. Žepaste mreže sestavlja več žepov iz mreže, pritrjene na kole, ki so drug ob drugem postavljeni na območju plimovanja. Ribe se ujamejo v žepe, ko nastopi oseka.

Poleg tega je treba na opredeljenem območju izvajati naslednje proizvodne postopke:

— iztovarjanje rib,

— razvrstitev rib po velikosti,

— pakiranje rib v zaboje z ledom na ozemlju Škotske. Ribe se v zaboje z ledom običajno zapakirajo v ribiških obratih pred pošiljanjem na trg, pri čemer se lahko zapakirajo v katerem koli ribiškem obratu na Škotskem.

3.6 Posebna pravila za rezanje, ribanje, pakiranje itn.:

Ni relevantno.

3.7 Posebna pravila za označevanje:

Ni relevantno.

4. Kratka opredelitev geografskega območja:

Celotna Škotska, vključno z območjem, ki je do 1 500 metrov oddaljeno od obale.

5. Povezanost z geografskim območjem:

5.1 Posebnosti geografskega območja:

Ribam „Scottish Wild Salmon“ geografsko območje ustreza zaradi njegovega okolja. Geologija in geografija Škotske z zmernim podnebjem, visokokakovostno vodo in poplavnimi rekami sta zanj bistveni, saj se losos vrača le v čiste vode ob škotski obali.

Lososi so domorodna vrsta; izležejo se v sladki vodi, potem v smeri toka potujejo do oceana, kjer dozorijo, nato pa se ponovno vrnejo v rojstno reko, kjer se drstijo. Losose lovijo, ko se iz oceana vračajo v reke.

Lososi 1–3 leta preživijo v Arktičnem oceanu ob obalah Kanade in Grenlandije. Geologija in geografija Škotske z zmernim podnebjem, visokokakovostno vodo in poplavnimi rekami prispevata k razvoju zdravih rib, ki sestavljajo številne značilne populacije z edinstvenimi obdobji potovanja, ki trajajo večino leta. To je bistveno za „Scottish Wild Salmon“, saj se losos vrača le v čisto vodo ob škotski obali.

Škotski rečni sistem je eden od največjih in najbolj raznolikih virov atlantskega lososa v Evropi, saj v skoraj 400 rekah, naseljenih z lososi, živi več sto genetsko raznolikih populacij.

5.2 Posebnosti proizvoda:

Atlantski losos je anadromna riba, ki se izleže v sladki vodi, se seli v morje, nato pa se zaradi drstitve vrne v sladko vodo, in sicer v isto reko, v kateri je bila izležena. Povezanost proizvoda z geografskim območjem je, da ribolov lososa poteka, ko se ribe vračajo v rojstne domače vode, kjer so se izlegle.

Poleg povezanosti z okoljem je „Scottish Wild Salmon“ z geografskim območjem povezan tudi zaradi tradicije ribolova lososa in njegove predelave. Te ribolovne metode spadajo med tradicionalne ribiške prakse, ki so dobro dokumentirane. Ribolov vrste „Scottish Wild Salmon“ je pomemben del škotske dediščine, veščina iskanja in lovljenja lososov pa je na Škotskem že dolgo uveljavljena in se je prenašala iz generacije v generacijo. Zato je na Škotskem še danes dejavnih veliko ribičev, ki losose lovijo z mrežo.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Ribolov z mrežami

Ribolov lososa z mrežo ima na Škotskem večstoletno tradicijo. Losos je dejansko vedno bil in je še vedno edinstvena vrsta. Ribolov z vlečno mrežo na reki Tweed je bil omenjen že okoli leta 1160. Najstarejša dejansko zabeležena zakonodaja o lososu izvira iz leta 1424. Uporaba pritrjenih ribolovnih orodij v rečnih ustjih je bila dovoljena do začetka 19. stoletja. Na vrhuncu razvoja panoge je bilo na področju ribolova lososa z mrežami najverjetneje zaposlenih okoli 3 000 ljudi. Žal je večina škotskih obratov za ribolov lososa z mrežami v zadnjih 25 letih prenehala obratovati, številni obrati pa so še vedno dejavni.

Ribolovne metode se skozi stoletja niso bistveno spremenile. Tradicija se nadaljuje; ribolovne tehnike in strokovno znanje se prenašajo iz generacije v generacijo, čeprav se zdaj uporablja sodobna tehnologija, kot so boljši motorji za čolne in visokotlačni čistilniki za čiščenje mrež.

V časih, ko sodobne metode zamrzovanja še niso bile na voljo, so bile v nekaterih ribiških vaseh postavljene „ledenice“, v katerih so se predelovale ribe. Losose, pakirane v ledu, so nato z jadrnicami prevažali na tržnico Billingsgate v Londonu. Neka „ledenica“ še danes stoji v bližini kraja Montrose. Gre za veliko obokano stavbo iz sredine 19. stoletja, ki ima še danes travnato streho. Ta zagotavlja hladilni učinek v stavbi, ko po dežju voda začne izhlapevati iz strehe.

Sloves

V preteklosti je bila ta vrsta lososa, ki so jo imenovali tudi „srebrna palica“ ali „kralj rib“, dragocen proizvod, kar je še danes. Kot hrano so lososa včasih sušili (dimljen losos) in izvažali v zelo oddaljene kraje. Tradicionalno je bil glavni trg za „Scottish Wild Salmon“ tržnica Billingsgate v Londonu.

Danes se dimljeni „Scottish Wild Salmon“ prodaja na kmečkih tržnicah po celotni Škotski, del svežih rib pa se izvozi v tujino. Losos se je v preteklosti dobavljal tudi kraljevi hiši, dobavljen je bil za potrebe vrha G8 leta 2005 v Gleneaglesu, dobavlja pa se tudi vrhunskim restavracijam, kot sta restavraciji Harrods in Fortnum and Mason, ter vrhunskim glavnim kuharjem, kot je Richard Corrigan, ki je lastnik bara Bentley's Oyster Bar & Grill v ulici Piccadilly v Londonu.

Splošno je znano, da ima „Scottish Wild Salmon“ izjemen okus in strukturo mesa. Družba Forman & Field iz Londona, ki se ukvarja s pripravo hrane iz dimljenega lososa, meni, da ima pri iskanju najkakovostnejšega lososa „le prostoživeči škotski losos zgodovinski ugled“, ki ustreza iskani kakovosti. „Scottish Wild Salmon“ je eden najbolj cenjenih škotskih proizvodov, kar po vsem svetu priznavajo tako običajni kupci kot vrhunski glavni kuharji in restavracije. Kupci in odjemalci lososa „Scottish Wild Salmon“ pogosto hvalijo kakovost proizvoda.

Ribolov je že stoletja pomembna panoga na Škotskem. Škotske sladkovodne ribje populacije in skupnosti veljajo za vrednost naravne dediščine na mednarodni ravni. Kljub zmanjšanju ulova v zadnjih letih je škotski ribolov lososa še vedno mednarodno pomemben. Predstavlja osnovo za ribolov svetovnega ugleda. Škotski rečni sistemi so eden največjih in najbolj raznolikih virov atlantskega lososa v Evropi. Škotska spada med največje ribiške dežele v Evropi, pri čemer je 66 % iztovorjenih rib namenjenih v Združeno kraljestvo. Na Škotskem je več kot 50 000 km rek, pri čemer v mnogih od njih najdemo prostoživečega atlantskega lososa in morsko postrv, ter več kot 30 000 jezer in ribnikov.

Sklic na objavo specifikacije:

(člen 5(7) Uredbe (ES) št. 510/2006)

http://archive.defra.gov.uk/foodfarm/food/industry/regional/foodname/products/documents/scottish-wild-salmon-pgi.pdf

(1) UL L 93, 31.3.2006, str. 12.